ߛߏ߬ߛߏ߫ ߡߊ߲߬ߛߊ߬ߟߊ

ߛߏ߬ߛߏ߫ ߡߊ߲߬ߛߊ߬ߟߊ (ߛߏ߬ߛߏ߫ ߟߋ߬ ߝߐ ߣߴߊ߬ ߛߓߍ ߛߌߦߊߡߊ߲߫) ߕߘߍ߬ ߦߋ߫ ߊߝߙߌߞߌ߬ ߕߟߋ߬ߓߋ ߡߊ߲߬ߛߊ߬ߟߊ ߘߏ߫ ߟߋ߬ ߘߌ߫ ߝߊ߯ߘߐߞߍ ߁߂߲ ߠߊ߫߸ ߞߎ߬ߟߌ߬ߞߙߐ߫ ߕߌ߲߬ߞߎߘߎ߲ ߘߐ߫ (ߓߌ߲߭ ߡߊ߬ߟߌ ߟߊ߫) ߞߎߡߘߊ ߣߌ߲߬ ߘߟߊߡߌ߬ߘߊ߬ߣߍ߲߫ ߦߋ߫ ߞߊ߬ ߝߘߊ߫ ߝߊ߬ߙߊ߲߬ߛߌ ߥߞߌߔߋߘߌߦߊ ߟߋ߬ ߟߊ߫ 
 ߝߐߓߏߟߏ߲ߟߐ߲ߘߐߦߊ 
ߛߏ߬ߛߏ߬ ߕߐ߮ ߕߘߍ߬ ߦߋ߫ ߟߋ߬ ߞߘߐ߬ߡߊ߲߫ ߞߏ߫ ߞߢߊ߬ߞߊ߫ ߥߟߊ߫ ߞߢߊ߬ߜ߭ߊ߫߸ ߒ߬ߞߊ߬ ߕߐ߮ ߏ߬ ߞߘߐ ߟߐ߲ߣߍ߲߫ ߕߍ߫ ߒ߬ ߓߟߏ߫ ߡߎߣߎ߲߬. ߊ߬ ߞߏ߬ߣߌ߲ ߟߐ߲ߣߍ߲߫ ߦߋ߫ ߞߏ߫ ߊ߬ߟߎ߬ ߣߌ߫ ߕߐ߮ ߏ߬ ߟߋ ߘߏ߲߬ߣߍ߲߫ ߦߋ߫ ߥߊ߬ߜ߭ߊߘߎ߰ ߡߊ߬ߙߊ ߘߐ߫. 

ߊ߬ߟߎ߬ ߕߏ߫ ߘߊ߫ ߕߐ߮ ߏ߬ ߟߋ ߞߘߐ߫ ߝߎߚߎ߫ ߝߴߊ߬ߟߎ߫ ߟߊ߫ ߡߊ߲߬ߛߊ ߛߎߡߊߥߙߏ߫ ߞߘߐߓߊ ߞߊ߬ ߡߊ߲߬ߛߊ߬ߟߊ ߞߟߍ߬ߘߋ߲ ߠߎ߬ ߟߊߛߌߦߊߦߊ߫ ߞߵߏ߬ ߟߎ߫ ߓߍ߯ ߘߐ߫ ߞߎ߲߬ߕߌ߮ ߟߎ߬ ߟߊߛߌ߰ ߛߏ߭ ߞߊ߲߬߸ ߞߊ߬ ߛߏ߬ߟߊ ߛߋ߫ ߁߀߀߀ ߘߐ߫߸ ߛߏ߭ ߣߊ߬ ߥߊ߯ ߞߋߟߋ߲߫ ߓߐ߫ ߟߊ ߛߏ ߞߣߐ߫߸ ߊ߬ ߝߐ ߘߊߡߌ߬ߣߊ߫ ߘߊ߫ ߡߐ߱ ߟߎ߫ ߓߟߏ߫ ߞߏ߫ ߦߊ߲߬ ߓߘߊ߫ ߞߍ߫ ߛߏ߬ ߛߏ (ߛߏ߭ ߟߎ߬ ߟߊ߫ ߛߏ) ߘߌ߫߸ ߥߟߊ߫ ߒ ߥߊ߫ ߕߐ߫ ߛߏ߬ ߛߏ ߟߊ߫߸ ߏ߬ ߟߋ ߥߊ߫ ߘߊ߫ ߟߊߓߊ߲߫ ߞߎߓߋߘߊ ߣߌ߫ ߡߊ߲߬ߛߊ߬ߟߊ ߟߎ߬ ߓߍ߯ ߕߐ߮ ߘߌ߫ ߞߐ ߟߊ߫ߞߎߡߊ ߣߌ߲߬ ߦߋ߫ ߞߙߊ߬ߡߐ߯ ߛߟߏ߬ߡߊ߯ߣߊ߫ ߞߊ߲ߕߍ߫ ߟߊ߫ ߛߏ߬ߛߏ߫ ߘߐ߬ߝߐ ߞߊ߬ߝߊ ߘߐ߫߸ ߞߐߜߍ (؟) ߘߐ߫.
 ߞߎߓߋߘߊ 

ߛߏ߬ߛߏ߬ ߞߎߓߋߘߊ ߕߐ߯ ߕߘߍ߬ ߦߋ߫ ߟߋ߬ ߞߏ߫ ߞߟߏߞߊ߫. ߞߟߏߞߊ߫ ߝߣߊ߫ ߞߊ߬ ߥߊ߯ߕߌ߫ ߖߊ߲߫ ߠߋ߬ ߞߍ߫ ߞߎߓߋߘߦߊ ߏ߬ ߟߊ߫߸ ߞߵߊ߬ ߕߊ߬ ߝߊߣߍ ߟߎ߬ ߟߊ߫ ߡߙߊ߬ߟߌ ߡߊ߬ ߞߊ߬ ߣߊ߬ ߛߋ߫ ߖߊ߬ߙߌ߬ߛߐ ߟߎ߬ ߕߊ߫ ߥߊ߯ߕߌ ߟߊ߫ ߤߊ߲߯ ߣߊ߬ ߛߴߊ߬ ߕߐ߮ ߦߟߍ߬ߡߊ߲ ߠߊ߫ ߞߊ߬ ߞߍ߫ ߛߏ߬ߛߏ߫ ߘߌ߫ ߦߏ߫ ߞߢߊ߬ߞߊ߫ ߕߊ ߞߍ߫ ߘߊ߫ ߢߊ ߡߍ߲ ߡߊ߬.
 ߡߊ߲߬ߛߊ߬ߓߏ߲ ߠߎ߬  

 ߝߊߣߍ߫ ߡߊ߲ߛߊߓߏ߲ 
ߞߢߊ߬ߞߊ߫ ߕߘߍ߬ ߦߋ߫ ߜ߭ߊ߰ߣߊ߫ ߞߊ߬ߝߏ߬ߓߏߟߏ߲ ߘߏ߫ ߟߋ߬ ߘߌ߫߸ ߡߍ߲ ߡߊߜߐ߬ߙߐ߲߬ߞߕߐ߬ߣߍ߲߫ ߘߌ߫ ߞߴߊ߬ߟߎ߫ ߓߟߏ߫ ߞߊ߬ ߡߊ߲߬ߛߊ߬ߓߏ߲ ߠߊߓߋ߬ ߞߵߊ߬ߟߎ߫ ߖߍ߬ߘߍ ߢߣߊߕߊ ߘߏ߫ ߟߊߛߌ߰ ߟߴߊ߬ ߞߎ߲߬ߠߊ߬ ߟߊ߫. ߒ߬ߓߊ߬ ߥߊ߰ߘߎ߰ߞߊ ߟߎ߬ ߟߊ߫ ߞߎ߲߬ߠߊ߬ߛߌ߰ߟߊ ߏ߬ ߞߍ߫ ߘߊ߫ ߝߊߣߍ ߘߏ߫ ߟߋ߬ ߘߌ߫߸ ߏ߬ ߟߎ߬ ߡߍ߲ ߠߎ߬ ߕߘߍ߬ ߦߋ߫ ߣߎ߲߰ߦߊ ߟߊ߫ ߦߋ߲߬. ߣߎ߲߰ߞߍ ߏ߬ ߕߐ߯ ߕߘߍ߬ ߦߋ߫ ߟߋ߬ ߞߏ߫ ߜ߭ߎ߬ߡߊ߬ߕߍ߫ ߝߊߣߍ߫.

ߒ߬ߓߊ߬ ߜ߭ߎ߬ߡߊ߬ߕߍ߫ ߝߊߣߍ߫ ߏ߬ ߣߴߊ߬ ߓߐ߲ߛߐ߲ ߠߎ߫ ߞߊ߬ ߥߊ߯ߕߌ߫ ߖߊ߲߫ ߠߋ߬ ߞߍ߫ ߞߢߊ߬ߞߊ߫ ߞߎ߲߬ߠߊ߫߸ ߝߴߊ߬ߟߎ߫ ߘߐ߫ ߡߊ߲߬ߛߊ ߦߙߌߞߊ ߞߊ߬ ߈ ߓߐ߫, ߜ߭ߎ߬ߡߊ߬ߕߍ߫ ߖߍ߬ߘߍ ߣߴߊ߬ ߓߐ߲ߛߐ߲߫ ߇ ߟߎ߫߸ ߒ߬ߞߵߊ߬ ߓߐ߲ߛߐ߲ ߏ߬ ߟߎ߬ ߕߐ߮ ߡߊ߫ ߛߋ߫ ߒ߬ ߠߊߛߐ߬ߘߐ߲߬ ߠߊ߫ ߞߵߊ߬ ߛߊߓߎ ߞߍ߫ ߛߓߍߟߌߓߊߟߌߦߊ ߘߌ߫. ߒ߬ߓߊ߬ ߏ߬ ߕߎ߬ߡߊ ߟߋ߬ ߟߊ߫ ߛߊ߫߸ ߊ߬ߟߎ߫ ߘߛߍ ߘߊߡߌ߬ߣߊ߬ ߘߊ߫ ߞߊ߬ߝߏ ߡߊ߬ߙߊ ߟߊ߫߸ ߜ߭ߊ߰ߣߊ߬ߞߊ ߟߎ߬ ߞߵߏ߬ ߟߋ ߦߋ߫ ߞߵߊ߬ߟߎ ߟߊߥߟߌ߬ ߞߊ߬ ߞߟߊߓߎߡߊ߫ ߜߘߍ߫ ߟߊߛߌ߰ ߊ߬ߟߎ߫ ߞߎ߲߬ߠߊ߫߸ ߡߍ߲ ߠߎ߬ ߘߌ߫ ߛߴߊ߬ߟߎ߫ ߟߊ߫ ߓߊ߯ߙߊ ߞߍ߫ ߟߴߊ߬ ߢߊ߫ ߓߘߍ ߡߊ߬. 

 ߖߊ߬ߙߌ߬ߛߐ ߥߟߊ߫ ߛߎߡߊߥߙߏ 
ߡߙߊ߬ߞߊ ߟߎ߬ ߞߍߣߍ߲ ߣߘߐ߬ߓߌ߬ߟߊ߬ߟߌ ߏ߬ ߞߍ߫ ߟߊ߫߸ ߊ߬ߟߎ߫ ߞߊ߬ ߞߊߡߋߙߋ߲߫ ߞߟߊߓߎߡߊ ߘߏ߫ ߟߋ߬ ߟߊߛߌ߰ ߊ߬ߟߎ߫ ߞߎ߲߬ߠߊ߫߸ ߞߊߡߋߙߋ߲ ߏ߬ ߟߋ ߕߐ߯ ߕߘߍ߬ ߞߏ߫ ߒ߬ߜ߭ߏ߬ߟߏ߫ ߖߊ߬ߙߌ߬ߛߐ߫߸ ߒ߬ߜ߭ߏ߬ߟߏ߫ ߟߊߛߌ߰ ߘߊ߫ ߉߉߃ ߟߋ߬ ߟߊ߫ ߌ.ߡ ߞߐ߫. ߏ߬  ߒ߬ߜ߭ߏ߬ߟߏ߫ ߓߊ߫ ߕߐ߯ ߕߘߍ߬ ߦߋ߫ ߞߏ߫ ߛߎ߲ߓߊ߫ (ߦߴߏ߬ ߦߋ߫ ߡߛߏ߬ ߕߐ߯ ߘߌ߫ ߡߊ߲߬ߘߋ߲߫ ߖߡߊߣߊ ߟߎ߬ ߘߐ߫ ߢߊ ߡߍ߲ ߡߊ߬)߸ ߞߊ߬ ߓߍ߲߬ ߡߊ߲߬ߘߋ߲ ߠߎ߬ ߟߊ߫ ߟߊ߲߬ߘߊ ߡߊ߬߸ ߊ߬ ߣߊ߫ ߕߐ߮ ߕߘߍ߬ ߦߋ߫ ߟߊ߫ ߟߴߊ߬ ߞߊ߲߬ ߛߐ߲߬ ߞߏ߫ «ߛߎ߲ߓߊ߫-ߒߜ߭ߟߏ߫»; ߞߊ߬ ߓߍ߲߬ ߊ߲ ߠߊ߫ ߞߊ߲ ߞߎ߬ߙߎ߲߬ߘߎ ߡߊ߬߸ ߣߌ߫ (ߓ) ߕߎ߲߰ ߘߊ߫ ߞߊ߲ߠߊߘߌߦߊߟߊ߲ ߠߊ߫߸ ߏ߬ ߦߋ߫ (ߓ) ߦߟߍ߬ߡߊ߲߬ ߠߊ߫ ߕߎ߬ߡߊ ߘߏ߫ ߟߎ߫ ߟߊ߫ ߞߵߊ߬ ߞߍ߫ (ߡ) ߘߌ߫߸ ߦߏ߫ (ߓߡߊ߬ߞߐ߫) ߦߴߏ߬ ߡߌ߬ߛߊߟߌ ߘߏ߫ ߘߌ߫ ߢߊ ߡߍ߲ ߡߊ߬; ߏ߬ ߟߋ ߣߊ߬ ߘߊ߬ ߟߊߓߊ߲߫ ߝߐߟߌ ߡߊ߬ ߞߏ߫ (ߛߎߒߓߊߜ߭ߟߏ߫߸ ߛߎߒߡߊߜ߭ߟߏ߫߸ ߛߎ߲ߡߊߜ߭ߟߏ߫߸ ߛߎߡߊߥߙߏ߫߸ .. ߞߊ߬ ߕߴߊ߬ ߝߍ߬).

ߒ߬ߜ߭ߏ߬ߟߏ߫ ߖߊ߬ߙߌ߬ߛߐ߫ ߥߟߊ߫ ߛߎߡߊߥߙߏ߫ ߞߘߐߓߊ: ߏ߬ ߟߊߛߌ߰ߣߍ߲ ߌߞߘߐ߫߸ ߊ߬ ߛߐ߰ ߘߊ߫ ߖߡߊ߬ߣߊ ߘߐߛߎ ߟߋ߬ ߡߊ߬ ߛߣߍ߬ߞߍ ߣߌ߫ ߘߊ߲ߘߊߟߌ ߞߍߢߊ߫ ߢߌߡߊ ߟߎ߬ ߟߊ߫߸ ߞߊ߬ ߣߊ߲߬ߕߌ߮ ߟߎ߬ ߡߊߞߊ߬ߝߏ߬ ߞߊ߬ ߖߡߊ߬ߣߊ ߘߌߦߊ߫ ߝߏ߫ ߞߵߊ߬ ߡߊߜߍ߲ߓߊ߮ ߛߌߦߊߦߊ߫. ߊ߬ ߞߊ߬ ߖߡߊ߬ߣߊ ߞߟߍ߬ߘߋ߲ ߠߎ߬ ߦߙߌߞߊ ߡߊߞߊ߬ߝߏ߬߸ ߟߊߛߋ߫ ߣߊ߲߬ߕߌ߰ ߁߀߀߀߀ ߘߐ߫߸ ߞߊ߬ ߣߊ߲߬ߕߌ߮ ߛߙߊߛߌ߰ ߗߡߍ߬ߓߏߟߏ߲ ߠߎ߬ ߣߌ߫ ߓߌߓߏߟߏ߲ ߠߎ߬ ߘߌ߫߸ ߞߊ߬ ߓߌߓߏߟߏ߲ ߓߍ߯ ߘߐ߫ ߞߎ߲߬ߕߌ߮ ߞߍ߫ ߛߏ߬ߟߊ ߘߌ߫߸ ߏ߬ ߟߋ ߞߊ߬ ߛߏ߬ߟߊ ߟߊߛߋ߫ ߁߀߀߀ ߘߐ߫; ߡߐ߱ ߟߎ߬ ߝߟߐ߫ ߘߴߊ߬ ߝߐ߫ ߟߊ߫ ߞߎߓߋߘߊ ߞߟߏߞߊ߫ ߡߊ߬ ߞߏ߫ ߤߌ߱߹ ߦߊ߲߬ ߓߘߊ߫ ߞߍ߫ ߛߏ߬ ߛߏ (ߛߏ߭ ߟߎ߬ ߟߊ߫ ߛߏ) ߘߌ߫; 

ߊ߬ߟߋ ߞߊ߬ ߛߊ߲߬ ߅߂ ߟߋ߬ ߞߍ߫ ߡߊ߲߬ߛߊ߬ߦߊ ߏ߬ ߟߊ߫߸ ߞߵߊ߬ ߕߊ߬ ߉߉߃ ߡߊ߬ ߞߵߊ߬ ߛߌ߰ ߁߀߄߆ ߟߊ߫߸ ߊ߬ ߟߊ߫ ߛߊ߬ߦߊ ߞߐ ߘߐ߫߸ ߊ߬ ߘߋ߲ ߘߏ߫ ߟߊߛߌ߰ ߘߴߊ߬ ߣߐ߭ ߘߐ߫ ߡߊ߲߬ߛߊ߬ߦߊ ߟߊ߫.

ߛߏ߬ߛߏ߫ ߓߊ߬ߟߊ߫ ߛߎߡߊߥߙߏ߫ ߥߟߊ߫ (ߛߏ߬ߛߏ߫ ߓߊ߬ߟߊ߫ ߖߎ߯ߙߎ߬ ߞߊ߲ߞߋ߫): ߊ߬ߟߋ ߟߋ߬ ߛߌ߰ ߘߴߊ߬ ߝߊ߬ ߣߐ߭ ߘߐ߫ ߡߊ߲߬ߛߊ߬ߦߊ ߟߊ߫߸ ߊ߬ ߞߵߊ߬ ߝߊ߬ ߟߊ߫ ߓߊ߯ߙߊ ߟߎ߬ ߓߟߏߟߊߕߎ߲߰ ߞߵߊ߬ ߟߊ߫ ߛߏ߬ߙߌ߬ߡߊ߬ߘߋ߲߬ ߝߊ߲ߞߊ ߘߝߊ߫ ߣߊ߲߬ߕߌ߰ ߂߀߀߀߀ ߘߐ߫ ߦߏ߫ ߘߐ߬ߝߐ ߦߴߊ߬ ߟߊߞߊ߬ߟߌ߬ ߟߊ߫ ߢߊ ߡߍ߲ ߡߊ߬. 

ߊ߬ߟߋ ߟߊ߫ ߛߎߓߊ߯ߦߊ ߥߙߊ߬ ߘߴߊ߬ ߝߊ߬ ߕߊ ߘߌ߫ ߟߋ߬ ߔߊߣߊߎ߲߫߹ ߏ߬ ߟߋ ߕߘߍ߬ ߦߴߊ߬ ߞߍ߫ ߟߴߊ߬ ߕߘߍ߬ ߦߋ߫ ߓߟߊ߬ ߖߟߏ ߛߐߙߐ߲߫ ߠߴߊ߬ ߘߊߝߘߎ ߝߊ߲߬ ߘߐ ߝߍ߬ ߞߵߊ߬ ߟߊߓߐ߫ ߘߐ ߘߐ߫߸ ߞߊ߬ ߓߊ߲߫ ߞߊ߬ ߕߏ߲ ߠߎ߬ ߘߎ߲߫ ߏ߬ ߟߊ߫ ߛߊ߫, ߏ߬ ߟߋ ߞߵߊ߬ ߞߴߊ߬ ߝߐ߫ ߘߴߊ߬ߟߋ ߡߊ߬ ߞߏ߫ ߛߎߡߊߥߙߏ߫ ߖߎ߯ߙߎ߬ߞߊ߲ߞߋ߸ ߞߊ߬ ߓߍ߲߬ ߓߟߊ߬ ߖߟߏ߬ ߞߴߏ߬ ߡߊ߬ ߞߊ߬ߣߌ߲߫. 

ߊ߬ ߕߏ߫ ߘߊ߫ ߓߎ߬ߢߊ ߣߌ߫ ߞߊ߬ ߜߟߌߦߊ ߏ߬ ߟߋ ߕߍߡߊ߬ ߤߊ߲߯ ߛߊ߬ߦߊ ߛߋ߫ ߘߴߊ߬ ߡߊ߬ ߁߀߂߈ ߠߊ߫߸ ߊ߬ߟߋ ߛߊ߬ߣߍ߲߸ ߊ߬ ߘߋ߲ߞߍ߫ ߡߊ߲߰ߖߘߊ߫ ߓߏ߲߬ߓߊ ߛߌ߰ ߘߴߊ߬ ߣߐ߭ ߘߐ߫. 

ߡߊ߲߱ߖߊ߬ߙߊ߫ ߓߏ߲߬ߓߊ: ߏ߬ ߛߌ߰ ߘߊ߫ ߡߊ߲߬ߛߊ߬ߦߊ ߟߊ߫ ߁߀߂߈ ߠߊ߫߸ ߏ߬ ߘߏ߲߬ ߕߘߍ߬ ߦߋ߫ ߗߍ߬ߝߊߘߌ߲ ߣߌ߫ ߛߣߍ߬ߞߍ߬ߟߊ߬ߓߊ ߟߋ߬ ߘߌ߫߸ ߡߍ߲ ߞߊ߬ ߡߊ߲߬ߛߊ߬ߟߊ ߟߊߛߓߊ߬ߕߌ߫ ߞߎ߲߬ ߛߌߦߊߡߊ߲߫ ߠߎ߫ ߟߊ߫. ߊ߬ߟߎ߬ ߟߊ߫ ߡߊ߲߬ߛߊ߬ߓߏ߲ ߛߌ ߦߟߍ߬ߡߊ߲ ߘߊߡߌ߬ߣߊ߬ ߘߴߏ߬ ߕߎ߬ߡߊ ߟߋ߬ ߟߊ߫ ߞߵߊ߬ߟߎ߫ ߞߍ߫ ߛߎߡߊߥߙߏ ߟߎ߬ ߘߌ߫. 

ߥߙߏ߬ߓߊ ߛߎߡߊߥߙߏ߫: ߊ߬ߟߋ ߛߌ߰ ߘߊ߫ ߡߊ߲߬ߛߊ߬ߦߊ ߟߊ߫ ߁߁߅߂ ߟߋ߬ ߟߊ߫. ߞߏ߬ߣߌ߲߬ ߞߊ߬ ߓߍ߲߬ ߥߊ߱ߘߎ߰ ߝߊ߰ߡߊ ߟߎ߬ ߟߊ߫ ߡߙߊ߬ߟߌ ߞߍߞߌߦߊ ߡߊ߬߸ ߥߙߏ߬ߓߊ߫ ߞߵߊ߬ ߟߊ߫ ߘߋߣߍ߲ߦߊ ߞߍ߫ ߞߎ߲߬ߓߌ߫ ߟߋ߬ ߦߏ߫ ߡߊ߲߬ߛߊ߬ ߘߎ߯ߟߊ ߕߐ߭ ߓߍ߯ ߕߘߍ߬ ߦߋ߫ ߢߊ ߡߍ߲ ߡߊ߬. ߊ߬ߟߋ ߞߵߊ߬ ߟߊ߫ ߥߊ߯ߕߌ ߏ߬ ߞߍ߫ ߞߏ߫ ߟߊߞߙߐߛߌ ߟߋ߬ ߟߴߊ߬ ߣߌ߫ ߞߊ߬ ߞߍ߬ߟߍ ߞߍߢߊ ߛߎ߮ ߓߍ߯ ߘߏ߫ ߞߊ߬ߙߊ߲߫. 

ߥߙߏ߬ߓߊ߬ ߛߌ߰ߣߍ߲ ߌߞߘߐ߫߸ ߊ߬ ߞߊ߬ ߛߘߊߞߊ߫ ߘߍ߰ߜߍ ߘߏ߫ ߓߐ߫ ߡߍ߲ ߢߐ߲߰ ߜߘߍ߫ ߕߎ߲߬ ߡߊ߫ ߞߍ߫ ߛߏ߬ߛߏ߫ ߞߘߐ߬ߡߊ߲߫; ߣߌ߬ߛߌ߫ ߁߀߀߸ ߛߏ߭ ߁߀߀߸ ߛߊ߱ ߁߀߀߸ ߓߊ߭ ߁߀߀߸ ߥߎ߬ߟߎ߫ ߁߀߀߸ ߛߌ߬ߛߍ߫ ߁߀߀߸ ߊ߬ ߣߌ߫ ߛߊߣߌ߲ ߕߊߟߌ߫ ߞߌߛߍ߫ ߗߍ߬ߡߍ߫, ߛߴߏ߬ ߘߌ߫ ߞߍ߫ ߡߊ߲߬ߛߊ ߟߎ߬ ߛߌ߭ ߞߊ߲ߘߊߟߊ߲ ߘߌ߫.

ߊ߬ ߛߐ߰ ߘߴߊ߬ ߟߊ߫ ߣߊ߲߬ߕߌ߮ ߟߎ߬ ߦߙߌߞߊ ߡߊߞߊ߬ߝߏ ߟߋ߬ ߡߊ߬ ߞߵߊ߬ߟߎ߫ ߡߊߞߊ߬ߙߊ߲߫ ߞߍ߬ߟߍ ߞߍߢߊ ߛߎ߮ ߓߍ߯ ߘߏ߫ ߟߊ߫. ߞߊ߬ ߓߊ߲߫ ߞߵߊ߬ ߓߊ߲߬ ߣߌߛߐ߲ߞߐ߫ ߟߥߊߞߏ ߡߊ߬ ߞߎ߲߬ߓߌ߫ ߝߊߦߌ߲߫. ߊ߬ ߟߊ߫ ߓߊ߲߬ߠߌ߲ ߏ߬ ߟߋ ߞߊ߬ ߞߎ߲߬ߓߌ߫ ߝߊ߰ߡߊ߬ߟߊ ߣߴߊ߬ ߡߊ߲߬ߛߊ߬ ߘߎ߯ߟߊ ߟߎ߬ ߓߍ߯ ߝߊ߬ߝߊ߬ ߟߊ߫ ߞߘߏߞߘߏ߫߸ ߞߏ߬ߣߌ߲߬ ߏ߬ ߡߊ߫ ߞߍ߫ ߥߙߏ߬ߓߊ ߢߣߊ߫ ߞߏ߫ ߘߌ߫. 

ߊ߬ߟߋ ߣߵߊ߬ ߓߊ߲߭ ߡߍ߲ ߞߍ߫ ߟߴߏ߬ ߘߌ߫ ߞߵߊ߬ ߕߴߊ߬ ߡߊ߬߸ ߢߡߊ߬ߞߟߊ ߟߎ߬ ߕߘߍ߬ ߦߴߊ߬ ߘߐߓߏ߲߫ ߞߊ߲ ߞߍ߫ ߟߴߊ߬ ߝߐ ߘߴߊ߬ ߡߊ߬ ߞߏ߫ «ߓߊ߲ߡߊ߲ߠߊ߫»߸ ߡߍ߲ ߞߘߐ ߦߋ߫ (ߓߊ߲߬ ߡߊ߲߰ ߘߐ) ߘߌ߫߸ ߞߵߊ߬ߟߋ߬ ߞߟߌ߫ ߕߐ߮ ߞߍ߫ (ߥߙߏ߬ߓߊ ߓߊ߲ߡߊ߲ߠߊ߫) ߘߌ߫߸ ߤߊ߲߯ ߓߌ߬߸ ߏ߬ ߦߋ߫ ߞߊ߲ߕߍ ߟߎ߬ ߖߊ߬ߡߎ߲߬ߦߊ ߟߊ߫. ߊ߬ߟߋ߬ ߕߏ߫ ߘߴߏ߬ ߛߌ߱ ߟߋ߬ ߘߐ߫ ߤߊ߲߯ ߞߊ߬ ߥߊ߫ ߛߴߊ߬ ߟߊ߫ ߛߊ߬ߦߊ ߟߊ߫. 

ߡߊ߲߱ߖߊ߬ߙߊ߫ ߘߐ߰ߡߊ߲: ߏ߬ ߟߋ ߛߌ߰ ߘߊ߫ ߥߙߏ߬ߓߊ ߣߐ߭ ߘߐ߫ ߡߊ߲߬ߛߊ߬ߦߊ ߟߊ߫߸ ߊ߬ߟߋ ߞߵߊ߬ߟߎ߫ ߟߊ߫ ߘߍ߲ߖߘߍߟߦߊ ߏ߬ ߟߋ ߡߊߞߊ߲ߞߊ߲߫ ߊ߬ ߟߊ߫ ߡߊ߲߬ߛߊ߬ߦߊ ߞߎ߲߬ߕߊ߮ ߞߘߐ߫߸ ߞߊ߬ ߞߟߍ߬ߘߋ߲ ߠߎ߬ ߟߥߊ߫ ߜ߭ߊ߰ߣߊ߫ ߓߐߕߏ߲ ߠߊ߫. ߊ߬  ߞߊ߬ ߛߍ߬ߣߍ ߘߐߦߙߌߥߊ߫ ߖߡߊ߬ߣߊ ߞߣߐ߫߸ ߞߊ߬ ߝߊ߬ߛߏ ߓߌ߬ߟߊ߬ ߞߎ߲߬ߠߊ߬ߝߎߟߋ߲ ߘߝߊߣߍ߲ ߘߐ߫. ߊ߬ߟߋ ߞߘߐ߬ߣߍ߲ ߛߌ߱ ߡߍ߲ ߞߍ߫ ߘߊ߫ ߡߊ߲߬ߛߊ߬ߦߊ ߟߊ߫߸ ߊ߬ ߕߘߍ߬ ߦߋ߫ ߞߟߌ߫ ߟߊ߫ ߛߐ߲߬ ߞߏ߫ «ߛߏ߬ߛߏ߫ ߗߐ߬ߡߐ߮»߸ ߊ߬ ߘߏ߲߬ ߕߘߍ߬ ߦߋ߫ ߤߊߞߟߌߡߓߊ߫ ߟߋ߬ ߝߣߊ߫ ߘߴߊ߬ ߟߊ߫ ߡߙߊ߬ߟߌ ߘߐ߫. ߊ߬ ߞߊ߬ ߘߋ߲ߞߍ߫ ߝߌ߬ߟߊ߫ ߟߋ߬ ߕߏ߫: ߛߎߡߊߥߙߏ߫ ߣߌ߫ ߣߎ߲߬ߞߍ߬ߓߊ߫ ߞߊ߲ߕߍ߫. 

ߛߎߡߊߥߙߏ߫ ߞߊ߲ߕߍ߫: () ߣߴߊ߬ߟߋ߬ ߢߍߓߊ߮ ߟߎ߬ ߕߘߍ߬ ߦߋ߫ ߘߍ߲ߖߘߍߟߦߊ߫ ߢߌߣߌ߲ ߣߴߊ߬ ߡߊߞߊ߲ߞߊ߲ ߠߋ߬ ߘߊߞߘߐ߫߸ ߊ߬ߟߋ ߡߊ߫ ߛߐ߲߬ ߏ߬ ߡߊ߬߸ ߊ߬ߟߋ ߞߵߊ߬ ߘߐߓߍ߲߬ ߊ߬ߟߎ߫ ߞߟߍ߬ ߞߊ߲ ߣߴߊ߬ߟߎ߫ ߟߊ߫ ߥߙߎߣߍ ߟߎ߬ ߞߐ߲ߛߐ߲ߧߊ߫ ߞߊ߲ ߠߋ߬ ߡߊ߬. ߊ߬ ߛߐ߰ ߘߴߊ߬ ߟߊ߫ ߞߍ߬ߟߍ ߟߊߥߊ߬ߙߊ ߟߋ߬ ߡߊ߬ ߡߎߣߎ߲߬߸ ߞߊ߬ ߣߊ߬ ߕߏ߫ ߥߊ߫ ߟߊ߫ ߞߎ߲߬ߓߌ߫ ߕߋ߬ ߟߊ߫ ߞߵߊ߬ ߡߐ߰ߘߐ߬ߜߍ ߟߎ߬ ߝߊ߰ ߊ߬ ߣߌ߫ ߞߵߊ߬ߟߎ߫ ߟߊߝߋߝߋ߫. 

ߊ߬ ߓߊ߲ߣߍ߲ ߦߋ߲߬ ߕߋ߬ ߟߊ߫߸ ߊ߬ ߞߵߏ߬ ߟߎ߬ ߟߊ߫ ߡߊ߲߬ߛߊ߬ ߘߎ߯ߟߊ ߟߎ߬ ߡߊߞߟߌ߫ ߞߵߊ߬ ߖߘߍ߬ ߞߍ߫ ߖߊ߬ߡߊ ߟߊߕߟߊߓߊ߮ ߣߴߊ߬ߟߎ߫ ߟߊߞߊ߲ߘߊߓߊ߮ ߟߎ߬ ߘߌ߫߸ ߞߴߊ߬ߟߎ߫ ߓߍ߯ ߦߋ߫ ߣߊ߲߬ߕߌ߮ ߘߏ߫ ߟߊߣߊ߬ ߛߏ߬ߛߏ߫߸ ߞߊ߬ ߦߋ߲߬ ߠߊߞߊ߲ߘߊ߫ ߞߎ߲ߓߌߞߊ ߟߎ߬ ߟߊ߫ ߞߍߒߞߊ߲ߠߌ߲ ߡߊ߬. 

ߘߊ߲߬ߞߊ߬ߙߊ߲߬ߕߎߡߊ߫ ߛߌ߰ߣߍ߲ ߊ߬ ߝߊ߬ ߣߐ߭ ߘߐ߫ ߡߊ߲߬ߛߊ߬ߦߊ ߟߊ߫߸ ߏ߬ ߞߵߊ߬ ߘߐ߯ߞߍ߫ ߛߏ߲߬ߖߘߊ߬ ߟߊߝߋߝߋ߫ ߞߊ߬ ߓߊ߲߫ ߞߊ߬ ߘߌ߬ߢߍ߬ ߛߏ߬ߛߏ߫ ߗߐ߬ߡߐ߮ ߘߋ߲߫ ߛߎߡߊߥߙߏ߫ ߟߊ߫ ߖߊ߬ߡߊߙߌ ߏ߬ ߟߎ߫ ߡߊ߬ ߞߊ߬ ߡߊ߲߬ߘߋ߲߫ ߞߍ߫ ߛߏ߬ߛߏ߬ ߥߙߎߣߍ ߘߏ߫ ߘߌ߫߸ ߏ߬ ߟߋ ߡߊߕߍ߬ߙߍ߲߬ߕߍ߬ߙߍ߲߬ ߘߊ߫ ߝߎߚߎ߫ ߝߏ߫ ߞߊ߬ ߥߴߊ߬ ߛߌ߰ ߞߙߌߣߊ߬ ߞߟߊߓߍ߲ ߠߊ߫.

 ߘߐ߬ߝߐ 
ߜ߭ߊ߰ߣߊ߫ ߡߊ߲߬ߛߊ߬ߟߊ ߥߊ߬ߦߊ ߞߐ߫ ߡߍ߲ ߞߎߓߋ ߕߘߍ߬ ߦߋ߫ ߞߎ߲ߓߌ߫ ߘߌ߫ ߡߏߙߌߕߊߣߌ߲߫ ߥߙߏ߬ߘߎ߮ ߘߐ߫. ߛߏ߬ߛߏ߫ ߡߊ߲߬ߛߊ߬ߟߊ ߞߊ߬ ߝߊ߲߬ߞߊ߫ ߛߐ߬ߘߐ߲߫ ߜ߭ߊ߰ߣߊ߫ ߡߊ߲߬ߛߊ߬ߟߊ ߡߊ߲߬ߛߟߊ߬ߘߎ߯ߟߊ ߟߎ߬ ߓߍ߯ ߡߊ߬ ߞߐߘߍ߫. ߛߏ߬ߛߏ߫ ߡߊ߲߬ߛߊ߬ߟߊ ߛߌ߰ߝߏ߲ ߦߋ߫ ߞߎ߬ߟߌ߬ߞߙߐ߫ ߕߌ߲߬ߞߎߘߎ߲ ߠߋ߬ ߘߐ߫ ߕߊ߲߬ (ߓߌ߲߭ ߡߊ߬ߟߌ ߟߊ߫). ߖߊ߬ߙߌ߬ߛߏ߬ ߡߊ߲ߛߊߓߏ߲ ߡߍ߲ ߠߎ߬ ߡߊ߲߬ߛߊ߬ߦߊ߫ ߘߊ߫ ߤߊ߲߯ ߞߊ߬ ߥߴߊ߬ ߛߌ߰ ߁߁߈߀ ߠߊ߫. ߒ߬ߓߊ߬ ߥߊ߯ߕߌ ߏ߬ ߟߋ ߟߊ߫ ߛߊ߫߸ ߞߊ߲ߕߍ߫ ߞߊߓߌߟߊ ߟߎ߬ ߦߟߍ߬ ߘߊ߫ ߝߊ߲߬ߞߊ ߟߊ߫߸ ߏ߬ ߟߎ߫ ߟߋ߬ ߞߊ߬ ߡߊ߲߬ߛߊ߬ߟߊ ߝߊ߲߬ߞߊ ߟߊߥߙߊ߬. ߛߏ߬ߛߏ߫ ߗߍ߬ߡߐ ߞߊ߬ ߞߢߊ߬ߞߊ߬ ߣߌ߫ ߛߏ߬ߛߏ߬ ߟߎ߫ ߘߟߊߘߍ߰. ߛߎߡߊߥߙߏ߫ ߞߊ߲ߕߍ߫ ߡߍ߲ ߛߌ߰ ߘߴߊ߬ ߣߐ߭ ߘߐ߫ ߁߂߀߀ ߟߊ߫߸ ߏ߬ ߞߊ߬ ߛߌ߰ߢߐ߲߰ ߡߊ߲ߛߟߊ ߟߎ߬ ߞߐ߲ߛߐ߲ߧߊ߫ ߖߊߟߌߞߦߊ ߟߊ߫. ߛߏ߲߬ߖߘߊ߬ ߞߋߕߊ߬ ߟߋ߬ ߞߵߊ߬ ߘߊ߬ߘߌ߫ ߞߙߌߣߊ߬ ߞߟߊߓߍ߲ ߝߍ߬ ߁߂߃߅ ߟߊ߫߸ ߊ߬ ߕߎߣߎ߲߫ ߘߊ߫ ߞߎ߬ߟߌ߬ߞߙߐ߫ ߞߎ߬ߙߎ ߟߋ߬ ߟߊ߫ ߞߊ߬ ߘߏ߲߬ ߝߊߟߊ߲ ߠߊ߫ ߔߊߙߎ߫ߝߊ߬ߞߏߟߌ߫ ߞߙߏ߬ߡߊ߫ ߝߊ߬ߞߏߟߌ߫ ߣߌ߫ ߛߏ߲߬ߖߘߊ߫ ߟߎ߫ ߟߊ߫ ߛߎߡߊߥߙߏ߫ ߘߟߊߛߌ߮ ߘߐߜߍ߫߹ ߛߏ߲߬ߖߘߊ߬ ߣߌ߫ ߝߊ߬ߞߏ߬ߟߌ߫ ߞߙߏ߬ߡߊ߫ ߟߎ߫ ߞߵߊ߬ߟߎ߫ ߛߌ߰ ߊ߬ ߘߟߊ߫ ߤߊ߲߯ ߞߎ߲߬ߢߐ߲߰ ߞߋߟߋ߲߫ߞߎߡߊ ߦߙߐ ߏ߬ ߦߋ߫ ߡߊ߲߬ߘߋ߲߫ ߘߐ߬ߝߐ ߞߊ߬ߝߊ ߘߐ߫ . ߛߏ߲߬ߖߘߊ߫ ߞߵߊ߬ ߟߊ߫ ߞߎߓߋߘߊ ߜߘߊߟߊ߫. ߏ߬ ߞߍ߸ ߛߏ߬ߛߏ߫ ߡߊ߲߬ߛߊ߬ߟߊ ߘߏ߲߬ ߘߊ߫ ߡߊ߲߬ߘߋ߲߫ ߝߊ߰ߡߊ߬ߟߊ ߟߊ߫ ߡߊ߬ߙߊ ߘߐ߫.

ߞߊ߲ߕߍ߫ ߛߟߏ߬ߡߊ߯ߣߊ߫ ߕߊ߫ ߝߐߟߌ߫ ߘߐ߫߸ ߞߏ߫ ߞߟߊߓߍ߲ ߏ߬ ߟߋ ߞߐ ߞߍ߫ ߘߊ߫ ߛߏ߬ߛߏ߬ߞߊ ߘߏ߫ ߟߎ߫ ߥߌ߬ߟߌ ߡߊ߬ ߞߵߊ߬ ߕߘߍ߬ ߊ߬ߟߎ߫ ߦߋ߫ ߡߊ߬ߣߌ߲߬ߞߊ߬ߞߊ߲ ߠߋ߬ ߝߐ߫ ߟߊ߫߸ ߞߊ߬ ߓߐ߫ ߛߏ߬ߛߏ߬ ߘߐ߯ߦߡߊ ߞߘߐ߫ ߞߊ߬ ߥߊ߫ ߕߟߋ߬ߓߋ ߝߊ߲߭ ߝߍ߬ ߞߊ߬ ߥߴߊ߬ߟߎ߫ ߡߊߞߍ߫ ߖߊ߬ߟߏ߲߫ ߖߡߊ߬ߣߊ ߘߐ߫ (ߦߋ߲߬ ߡߍ߲ ߞߍ߫ ߘߊ߫ ߝߎߕߊ߫ ߖߊ߬ߟߏ߲߫ ߘߌ߫ ߞߐ ߟߊ߫)߸ ߞߊ߬ ߥߴߊ߬ߟߎ߫ ߛߌ߰ ߖߊ߬ߟߏ߲߬ߞߊ ߟߎ߬ ߝߍ߬ ߝߊ߯ߘߐߞߍ߫ ߁߃߲ ߠߊߓߊ߲ ߠߊ߫ߞߎߡߊ ߣߌ߲߬ ߦߋ߫ ߛߟߏ߬ߡߊ߯ߣߊ߫ ߞߊ߲ߕߍ߫ ߟߊ߫ ߞߝߊ߬ ߛߓߍߣߍ߲ ߘߐ߫ ߞߏ߫: ߡߊ߲߬ߘߋ߲߫ ߘߐ߬ߝߐ߸ ߞߐߜߍ () ߟߊ߫. ߒ߬ߓߊ߬ ߝߌߟߊ ߟߎ߬ ߟߊ߫ ߣߊ߬ߟߌ ߟߋ߬ ߝߍ߬ ߝߊ߯ߘߐߞߍ߫ ߁߆߲ ߠߊ߫ ߛߊ߫߸ ߖߊ߬ߟߏ߲߬ߞߊ ߟߎ߬ ߞߊ߬ ߘߎ߱ ߟߎ߬ ߡߌ߬ߣߊ߫ ߛߏ߬ߛߏ߬ߞߊ ߟߎ߬ ߟߊ߫ ߞߵߊ߬ߟߎ߬ ߘߌ߫ ߝߌߟߊ ߟߎ߬ ߡߵߊ߬ߟߎ߫ ߟߊ߫ ߓߌߦߊ߲߫ ߣߊ߲ߝߟߏ ߟߎ߬ ߣߴߊ߬ߟߎ߫ ߘߋ߲ߡߛߏ߫ ߗߋ߲߰ߓߊ ߟߎ߬ ߞߏߛߐ߲߬߸ ߞߊ߬ ߛߏ߬ߛߏ߬ߞߊ ߟߎ߬ ߓߌ߬ߟߊ߫ ߞߣߐ߬ߘߐ߬ߝߟߌ߬ ߞߎߘߊ߫ ߘߐ߫. ߏ߬ ߟߋ ߞߵߊ߬ߟߎ߫ ߟߐ߬ ߦߌ߬ߙߌ߲߬ߘߌ߬ ߟߊ߫ ߕߟߋ߬ߓߋ ߘߐ߫ ߞߎߘߊ߫ ߘߌ߫. ߏ߬ ߦߋ߫ ߞߍ߫ ߟߊ߫ ߕߎ߬ߡߊ ߡߍ߲ ߠߊ߫߸ ߞߵߊ߬ ߕߘߍ߬ ߊ߬ߟߎ߫ ߓߘߊ߫ ߓߊ߲߫ ߡߊ߬ߣߌ߲߬ߞߊ߬ߞߊ߲ ߝߊ߲߬ߓߊ ߟߎ߬ ߓߌ߬ߟߊ߬ ߟߊ߫ ߖߊ߬ߟߏ߲߬ߞߊ߬ ߞߊ߲ ߢߍ߫߸ ߊ߬ߟߎ߫ ߦߌ߬ߙߌ߲߬ߘߌ߬ ߘߴߏ߬ ߟߎ߫ ߟߊ߫ ߞߊ߲ ߠߋ߬ ߘߌ߫ ߞߊ߬ ߥߊ߫ ߡߐ߬ߟߐ߲߬ ߘߴߏ߬ ߡߊ߬ ߖߌ߬ߣߍ߫ ߞߐ߰ߖߌ߬ߘߊ ߟߊ߫. ߝߌߟߊ ߟߎ߬ ߝߊ߲߬ߞߊ ߥߙߊ߬ߣߍ߲߸ ߏ߬ ߟߎ߫ ߝߣߊ߫ ߞߊ߬ ߖߊ߬ߟߏ߲߬ߞߊ ߟߎ߬ ߝߣߊ߫ ߟߊ߫ ߝߋߝߋ߫߸ ߏ߬ ߟߎ߫ ߘߏ߫ ߟߎ߫ ߣߊ߬ ߘߴߊ߬ߟߎ߫ ߞߊ߬ߙߌ߬ߝߊ߫ ߛߌ߯ߙߌ߲߫ ߞߙߎ߬ߞߊ߲߬ ߖߡߊߣߊ ߘߐ߫߸ ߘߏ ߟߎ߬ ߥߊ߫ ߘߴߊ߬ߟߎ߫ ߞߊ߬ߙߌ߬ߝߊ߫ ߛߊ߲ߞߊߙߊ߲ߞߊ ߟߎ߬ ߟߊ߫ ߛߊ߲ߞߊߙߊ߲߫ ߥߎߟߊ ߞߣߐ߫ ߝߙߊߣߊ߫߸ ߒ߬ߓߊ߬ ߞߐ߯ߟߕߊ ߏ߬ ߟߎ߫ ߟߋ߬ ߦߋ߫ ߖߊ߬ߟߏ߲߬ߞߊ߬ ߞߊ߲ ߖߘߍ߬ߥߟߏ ߝߐ߫ ߟߊ߫ ߕߊ߲߬߸ ߊ߬ ߝߊ߲߬ߓߊ ߝߣߊ߫ ߦߋ߫ ߡߊ߬ߣߌ߲߬ߞߊ߬ߞߊ߲ ߝߐ߫ ߟߊ߫ߞߎߡߊ ߏ߬ ߦߋ߫ ߞߣߍߞߊ߲߫ ߞߏ ߟߋ߬ ߘߌ߫ ߞߙߎ߬ߞߊ߲߬ ߖߡߊߣߊ ߣߌ߫ ߖߊ߬ߟߏ߲߬ߞߊ ߟߎ߬ ߛߌ߰ߦߙߐ ߘߐ߫ ߝߙߊߣߊ߫ .

 ߦߟߌߡߊߛߙߋ ߟߎ߬ 

 ߞߐߞߊ߲߫ ߛߘߌߜߋ߲ ߠߎ߬ 

ߦߌߟߡߊ:Category:ߊߝߙߌߞߌ߬ ߡߊ߲߬ߛߟߊ߫ ߞߘߐ
ߦߌߟߡߊ:Category:ߡߏߙߌߕߊߣߌ߲߫ ߘߐ߬ߝߐ
ߦߌߟߡߊ:Category:ߡߊ߬ߟߌ ߘߐ߬ߝߐ
ߦߌߟߡߊ:Category:ߖߌ߬ߣߍ߫ ߘߐ߬ߝߐ